SA’ners rook steeds lustigArgieffoto bloot ter illustrasie. (Foto: Unsplash) ’n Kwart van Suid-Afrikaanse volwassenes rook gereeld tabak, terwyl byna elke volwasse landsburger deeglik bewus is van die gevare wat sekondêre rook inhou. Minstens tweederdes van rokende volwassenes was al van plan om op te hou rook of het dit oorweeg om die gewoonte te staak. Dít is sommige van die bevindings van die Global Adult Tobacco Survey (GATS) wat die Suid-Afrikaanse Mediese Navorsingsraad (SAMNR) namens die nasionale departement van gesondheid gedoen het. Dumile Mlambo, woordvoerder vir die SAMNR, sê die uitkoms van die opname lig bloot die enorme las van tabakgebruik en blootstelling aan sekondêre rook onder Suid-Afrikaners uit. Dít terwyl ’n aansienlike bedrag geld aan sigarette bestee word in ’n land wat wroeg met armoede. Argieffoto bloot ter illustrasie. (Foto: Unsplash) Suid-Afrikaners bestee gemiddeld R263,01 per maand aan sigarette. Dít ten spyte daarvan dat nege uit tien mense glo dat rook of die inaseming van ander mense se rook ernstige siektes veroorsaak. “Dit dui daarop dat Suid-Afrikaners bewus is van die gevare van die gebruik van tabak, asook die blootstelling daaraan,” sê Mlambo. Altesame 29,4% (12,7 miljoen) van volwassenes gebruik tans tabak in die een of ander vorm, terwyl 25,8% (11,1 miljoen) van volwassenes dit rook. Altesame 18,0% (7,7 miljoen) van volwassenes word in hul huis aan tabakrook blootgestel. Dr. Lynn Moeng-Mahlangu, direkteur van gesondheidsbevordering, voeding en mondgesondheid by die gesondheidsdepartement, sê die toepassing en voltooiing van GATS in Suid-Afrika is betekenisvol. “As ŉ moniteringsinstrument word GATS herhaaldelik oor tyd heen uitgevoer om voortdurend bygewerkte inligting oor die neigings van die tabakepidemie in deelnemende lande te verskaf. Net so hoop Suid-Afrika om by herhaalde toesig betrokke te raak om deurlopende beskikbaarheid van data te verseker om te help met die ontwerp, inwerkingstelling en evaluering van tabakbeheerprogramme in die land,” sê Moeng-Mahlangu.